<classify> KUTOKANA na uelewa mdogo wa jamii katika tatizo la usonji upo uwezekano kuwa wapo wafanyakazi wenye tatizo hilo maofisini ambao mara nyingi wako makini zaidi katika kazi zao, imefahamika.Akizungumza na gazeti hili, Mtaalamu wa Tiba kwa Vitendo, Idara ya Magonjwa na Afya ya Akili katika Hospitali ya Taifa Muhimbili MNH, Godfrey Kimati alisema jana kuwa watu wenye tatizo hilo wako vizuri zaidi katika kutenda kuliko nadharia ndio maana kazi zao huwa bora zaidi.Mtaalamu huyo ambaye yuko katika Kitengo cha Afya ya Akili kwa Watoto akishughulika na watoto wenye tatizo hilo, alisema miaka ya nyuma jamii ilikuwa haina uelewa mkubwa na hivyo watoto walikuwa wenye tatizo hilo hawapelekwi hospitali kupatiwa matibabu.Sasa hivi hali imebadilika watu wanafahamu tatizo la usonji ingawa bado sio kwa kiwango kikubwa, lakini miaka mingi jamii ilikuwa haiwatambui watoto wenye usonji, mtu akiwa na mtoto wa aina hii anaweza tu kufikiri kuwa mtoto wake ni mtundu aliyepitiliza, alisema Kimati.Alisema kuna aina mbili za usonji ambazo ni watoto wenye uwezo mkubwa kiutendaji na wenye uwezo mdogo. Kwa hiyo wenye uwezo mkubwa walikuwa na uwezo wa kusoma vizuri na kufanya kazi, lakini utamuona yuko mwenyewe hataki ukaribu na mtu, hataki mtu awe sehemu yake, haongea sana na watu, watu hawa pengine walikuwa na usonji, lakini kwa sababu hatukuwa na uelewa mkubwa wa tatizo hili hatukuwafahamu, alisema.Aliongeza, lakini siwezi kusema moja kwa moja kwamba tukiwaona watu hawa nyumbani au maofisini basi ni watu wenye usonji, hapana. Lakini nasema inawezekana hawa watu walikuwepo na mzazi wake alikuwa anamuona tu kwamba hajichanganyi na watoto wenzake, anamuacha akue tu hakujua kuna madaktari wanaweza kumsaidia.Alisema watoto wenye usonji wengine hasa wale wenye uwezo mdogo walichanganywa na watoto wenye tatizo la mtindio wa ubongo, watoto wenye changamoto ya kujifunza na changamoto nyingine ya akili ambapo walikuwa wanaitwa kwa jina moja la unyanyapaa ambalo ni taahira kitu ambacho sio sahihi. Mwenyekiti wa Chama cha Kuhudumia watu wenye Usonji Tanzania, Dk Stella Rwezaula alisema watu wengine wenye usonji wapo, lakini watu hawawajui na kwamba watoto wenye usonji wakiweza kitu wanakuwa bora zaidi.  <topic>: kitaifa 